На основу члана 32. Закона о локалној самоуправи (\*Службени гласник РС\*, број 129/2007 47/2018) ,члана 44-47, 55., 110, 111. и 209. Закона о социјалној заштити (\*Службени гласник РС\*, број 24/2011) и члана 40. Статута општине Гаџин Хан (\*Службени лист града Ниша\*, број 10/19 и 101/19) ,

 Скупштина општине Гаџин Хан, на седници одржаној \_\_\_\_\_\_\_\_ 2021.године, донела је

О Д Л У К У

О ДОПУНАМА ОДЛУКЕ О ПРАВИМА И УСЛУГАМА У СОЦИЈАЛНОЈ ЗАШТИТИ

ОПШТИНЕ ГАЏИН ХАН

**Члан 1.**

 У Одлуци о правима и услугама у социјалној заштити општине Гаџин Хан (\*Службени лист града Ниша\*,број18/2012,66/2012,81/2012,107/2012,11/2013,98/2013, 23/2017,63/2017 и 23/2018),

У члану 4. став 2 иза тачке 8 додају се тачке 9 и 10 које гласе:

Тачка 9

 „Лични пратилац детета и друге услуге социјалне заштите за које је надлежна локална самоуправа а које су регулисане од републичких органа“.

 Тачка 10

 „Саветодавно-терапијске и социјално-едукативне услуге“

**9. Лични пратилац детета**

**Члан 2.**

 Иза члана 59. додаје се нови члан 59 а. који гласи:

„Лични пратилац доступан је детету са инвалидитетом односно са сметњама у развоју, коме је потребна подршка за задовољавање основних потреба у свакодневном животу у области кретања, одржавања личне хигијене, храњења, облачења и комуникације са другима, под условом да је укључено у васпитно-образовну установу, односно школу, до краја редовног школовања, укључујући завршетак средње школе.“

**Члан 3.**

Иза члана 59 а. додаје се нови члан 59 б. који гласи:

„Сврха ангажовања личног пратиоца је пружање детету одговарајуће индивидуалне практичне подршке ради укључивања у редовно школовање, и активности у заједници, ради успостављања што већег нивоа самосталности.“

**Члан 4.**

Иза члана 59 б. додаје се нови члан 59 г. који гласи:

„Програмске активности личног пратиоца детета реализују се кроз акредитовани програм, у оквиру посебне услуге личног пратиоца детета, или као програмске активности у оквиру услуге дневног боравка или помоћи у кући.“

**Члан 5.**

Иза члана 59 г. додаје се члан 59 д. који гласи:

„Активности личног пратиоца детета, планирају се и реализују у складу са индивидуалним потребама детета у области кретања, одржавања личне хигијене, храњења, облачења и комуникације са другима, што укључује:

1) помоћ код куће у облачењу, одржавању личне хигијене (умивање, чешљање, прање зуба,), при храњењу (припрема и сервирање лакших оброка, храњење или помоћ у коришћењу прибора и сл.), припрему књига и опреме за вртић односно школу;

2) помоћ у заједници, што укључује:

-помоћ у коришћењу градског превоза (улазак и излазак из средстава превоза, куповина карте и сл.),

-помоћ у кретању (орјентација у простору уколико је дете са оштећењем вида, гурање колица или коришћење других помагала и сл.),

-одлазак на игралишта односно места за провођење слободног времена, ( подршка у игри, подршка и посредовање у комуникацији и сл.) укључујући културне или спортске активности и друге сервисе подршке .“

**Члан 6.**

 Иза члана 59 д. додаје се члан 59 ђ. који гласи:

„Пружалац услуге, односно реализатор програмских активности, има најмање једног стручног радника.

Непосредну услугу личног пратиоца пружа сарадник-лични пратилац детета.

Стручни радник и сарадник-лични пратилац имају завршену обуку по акредитованом програму за пружање услуге личног пратиоца.

Сарадник- лични пратилац не може бити члан породничног домаћинства у коме живи корисник сродник у правој линији као ни брат и сестра, односно брат и сестра по оцу или мајци корисника .“

**10.Саветодавно-терапијске и социјално-едукативне услуге“**

**Члан 7.**

Иза члана 59 ђ. додаје се члан 59 е који гласи:

„Саветодавно-терапијске и социјално едукативне услуге представљају интензивне услуге подршке породици која је у кризи;

-саветовање и подршка родитеља, хранитеља и усвојитеља;

-подршка породици која се стара о свом детету или одраслом члану породице са сметњама у развоју;

-одржавање породичних односа и поновно спајање породице;

-саветовање и подршка у случајавима насиља;

-породична терапија;

-медијација;

-СОС телефони;

-активација и друге саветодавне и едукативне услуге и активности.

Саветодавно-терапијске и социјално едукативне услуге пружају се као вид помоћи појединцима и породицама које су у кризи, ради унапређивања породичних односа, превазилажење кризних ситуација и стицања вештина за самосталан и продуктиван живот у друштву.

Саветодавно-терапијске и социјално едукативне услуге обезбеђују јединица локалне самоуправе, односно Република Србија, у складу са Законом о социјалној заштити.“

**Члан 8.**

 Овa Одлука ступа на снагу осмог дана од дана објављивања у „Службеном листу града Ниша“.

Број: /21

У Гаџином Хану, дана \_\_\_\_\_\_\_\_\_ 2021.године.

СКУПШТИНА ОПШТИНЕ ГАЏИН ХАН

 ПРЕДСЕДНИК

 Марија Цветковић